Suid Afrikaanse Nuus Thread - Page 22 - Stormfront
Al Qaida slaan toe in Egipte
Kaïro. - Die sterftesyfer in terreuraanvalle in die Egiptiese vakansiedorp Sjarm el-Sjeik het gistermiddag tot 83 gestyg ná die ergste aanval tot nog toe in dié land. 'n Vinnige reeks motorbom- en ander ontploffings het 'n luukse hotel en 'n koffiewinkel gisteroggend vroeg geruk en verskrikte Europese en Arabiese toeriste die nag laat invlug, berig Sapa-AP. Die aanvalle was oënskynlik goed gekoördineerd en twee motorbomme, sowat 4 km van mekaar, het gelyktydig om 01:15 afgegaan. 'n Derde bom, waarskynlik in 'n sak versteek, het omstreeks dieselfde tyd ontplof naby 'n wandelpad waar toeriste dikwels saans gaan stap. Een van die bomme, wat in 'n minibustaxistaanplek ontplof het, het 'n vuurbal van skerwe oor 'n nabygeleë strand uitgeskiet en die sand was besaai met ledemate. 'n Ander bom het die binnekant van die uitgestrekte Ghazala Gardens-hotel geskud en 'n groot deel van die hotel se voorkant in duie laat stort. Bloed het teen die mure gespat en die omgewing is met boomtakke besaai. 'n Groep wat beweer het hy het bande met Al Qaida het enkele ure ná die aanvalle aanspreeklikheid aanvaar op 'n Islamitiese webblad. Die groep, die Abdoella Azzam Brigades Al Qaida in Sirië en Egipte, was een van die twee ekstremistiese groepe wat ook aanspreeklikheid aanvaar het vir die aanvalle in Oktober in die Egiptiese vakansieoorde Thaba en Ras ****an, wat die lewe van 34 mense geëis het. Die groep het ook beweer hy was verantwoordelik vir 'n bomaanval in Kaïro laat in April. Hoewel die bewerings nie onmiddellik bevestig kon word nie, het 'n senior Egiptiese amptenaar gesê die jongste aanvalle word met dié by Thaba verbind. "Ons het enkele leidrade, veral oor die motor wat in die ou mark ontplof het, en ondersoekers volg dit op," het die Egiptiese minister van buitelandse sake, mnr. Habib al-Adli, gesê. Hy het dit as " 'n aaklige daad van terreur" bestempel. Buurlande, Amerika en Israel het die aanvalle veroordeel en Jordanië het gesê hy verskerp veiligheidsmaatreëls by toeristebestemmings. Minstens agt buitelanders was onder die slagoffers, het Al-Adli gesê. Die dooies sluit Britte, Nederlanders, Koeweiti's, Saoedi's en Katarese in. Pres. Hosni Moebarak se Westers gesinde regering is reeds langer as 'n dekade die teiken van terreur-aanvalle. Dit sluit in aanvalle in 1997 in Luxor, waarin 58 toeriste omgekom het; een in Kaïro in dieselfde jaar, waarin 9 Duitsers en 'n Egiptenaar dood is; die aanval op 8 Oktober verlede jaar in Thaba, waarin meer as 30 mense dood is; en 'n aanval op 7 April vanjaar in 'n basaar in Kaïro, waarin twee Franse en 'n Amerikaner dood is.
Matthews-raaisels in hoër hof uitgepluis 24/07/05
Mnr. Rob Matthews en sy gesin gaan hulle die volgende agt weke nie steur aan wat in die koerante geskryf word terwyl sy dogter se vermeende moordenaar en ontvoerder in die beskuldigdebank staan nie. "Ons is gefokus. Wat die koerante ook al sê, ons lees dit nie. Daar is soveel ander dinge waarmee ons in dié stadium worstel. Dit is 'n emosionele tyd," het Matthews, direkteur van 'n rekenaarmaatskappy in die noordweste van Johannesburg, die afgelope week aan Rapport gesê. Hy sal môre waarskynlik een van die eerste getuies wees wanneer mnr. Donovan Moodley (24) uit die aanhoudingselle na hofsaal 2A van die Johannesburgse hooggeregshof gebring word. Matthews sê hy en sy vrou, Sharon, en hul dogter probeer om nie te veel terug te dink aan die dae toe Leigh mondig geword het en ontvoer is nie. "Ons gaan net aan. Ons vriende en familie bied ons ongelooflike ondersteuning. My vrou is verstommend sterk." Hulle koester ook mooi herinnerings. "Leigh se liefde vir ons - haar familie - sal ek altyd onthou. Sy was so 'n groot deel van ons en baie, baie liefdevol." Moodley sal in die ontvoeringsmoord op me. Leigh Matthews (21) voorlopig teregstaan op aanklagte van ontvoering, afpersing en moord. Dié beskuldigde van Brackenhurst, Alberton, is eers ook weens roof met verswarende omstandighede aangekla. Dié aanklag is intussen van die klagstaat verwyder. Supt. Chris Wilken, polisiewoordvoerder, het gesê die klagstaat is steeds nie afgehandel nie en kan nog gewysig word voordat Moodley môreoggend verskyn. Moodley word daarvan beskuldig dat hy me. Matthews op 9 Julie verlede jaar, 'n dag nadat sy 21 geword het, van die Bond-universiteitskampus in Sandton vir 'n losprys ontvoer het. In die klagstaat word beweer Moodley het haar daardie aand in die kop, nek en toe twee keer in die bors geskiet. Die staat beweer hy het haar lyk elf dae lank in 'n vrieskamer gehou en op 20 Julie daarvan ontslae geraak deur dit in 'n ruie grasveld in Walkerville, suid van Johannesburg, tussen twee bome te laat. Rapport het verneem die polisie kon ondanks 'n uitgebreide soektog nog nie vasstel wáár die vrieskamer is waarin Matthews se bevrore lyk gehou is nie. "Dit is een van die raaisels wat nog nie opgelos is nie," het 'n bron, wat anoniem wil bly, gesê. 'n Man wat dekgras gesny het, het skaars 'n dag later - op 21 Julie - op Matthews se lyk afgekom. Supt. Piet Byleveld, speurder van die Johannesburgse eenheid teen ernstige geweldmisdaad, het Moodley op 4 Oktober in hegtenis geneem. Moodley het reeds twee keer in die Randburgse streekhof en drie keer in die streekhof in Wynberg, Sandton, verskyn. Hy het nie om borgtog aansoek gedoen nie uit vrees dat dit sy saak in die hooggeregshof sal benadeel. Sy familie en vriende het by die vorige vyf verskynings in groot groepe opgedaag, elkeen met 'n blou lintstrikkie op die bors om hul solidariteit met hom te betoon. Die spanning tussen die twee families was telkens tasbaar: oogkontak is vermy en daar is nooit 'n enkele woord gewissel nie. Dié verhoor, wat môre in die Johannesburgse hooggeregshof begin en minstens agt weke sal duur, gaan waarskynlik die hele Suid-Afrika aangryp en moontlik vir groot drama en gru-onthullings sorg.
SA moet lig loop om lesse oor arbeid by Duitsland te leer
Volkswagen in Duitsland gee prostitute en luukse oorsese vakansies aan sy werkers se verteenwoordigers in sy toesighoudende raad om steun te koop vir besluite wat hulle andersins sou afkeur. Só lui bewerings in Duitse koerante. Dié beweerde skandaal is meer as net lekker stories en prikkelende detail vir die poniepers. Dit ontbloot ook 'n diepgaande probleem in 'n belangrike pilaar van die Duitse arbeidsbestel. En dit kan die sneller wees vir die val van die koalisieregering van die Sosiaal-Demokrate (SDU) en die groenes in die verkiesing wat in September kan plaasvind. 'n Reeks wetgewing tussen die jare vyftig en sewentig het daartoe gelei dat werkers by 'n onderneming met meer as 2 000 werkers die helfte van die lede van so 'n onderneming se toesighoudende raad moet kies. Op sy beurt kies die toesighoudende raad sleutellede van die uitvoerende bestuursraad. Dit is die kern van die beginsel van mede-verantwoordelikheid wat in Duitsland as "mitbestimmung" bekend is. Die doelwitte is van die stelsel is om arbeidsvrede te bewerkstellig, gemene doelwitte tussen die bestuur en werkers te vestig en hopelik groter doeltreffendheid. Die Duitse deelstaat Neder-Sakse is die grootste aandeelhouer in Volkswagen met 'n belang van 18,4%. Hy kies twee verteenwoordigers in die toesighoudende raad, die werkers kies tien en private aandeelhouers kies 'n minderheid van nege (kyk na die grafiek). Die beginsel van "mittbestimmung" word nou ook in Suid-Afrika voorgehou as 'n resep om Suid-Afrika se ekonomiese probleme op te los, maar die prostituutskandaal het losgebars te midde van al hoe sterker aanduidings dat iets ernstig fout is in Duitsland se arbeidsbestel. Werkloosheid het die laaste jaar van 10,5% tot 11,6% gestyg ondanks (of as gevolg van) die bestraffende koste om van werkers ontslae te raak. Duitsland se ekonomiese groei is siekerig teen 1,1%. Besteding aan staatspensioene, arbeidsubsidies en werkloosheidvoordele het van 13,1% van die totale besteding deur die sentrale regering in 1964 tot 40,6% verlede jaar gestyg. Openbare skuld sal teen die einde van die jaar 68% van die bruto binnelandse produk (BBP) verteenwoordig. Die begrotingstekort aanstaande jaar sal na verwagting 3% van die BBP oorskry. Dit is bo die perk wat lede van die Europese Unie hulself toelaat en is strafbaar met boetes. Dié tekort is ook nou hoër as in Suid-Afrika. Duitsland is nog 'n netto uitvoerder, maar die bedreiging van groter mededinging van die opkomende lande in Oos-Europa word al hoe groter. Dit lyk of die uitvoer van Duitsland se vernaamste uitvoerprodukte, soos motors, meer op die gewildheid van die handelsname as die prestasie van die produkte gegrond is. Volkswagen is volgens die nuutste peiling wat die onafhanklike groep JP Powers oor die tevredenheid van klante oor die gehalte van nuwe voertuie doen, net 34ste op 'n lys van 37 handelsname. Mercedes-Benz moes onlangs duisende van sy motors terugroep vir herstelwerk toe selfs 'n luukse motor van sy uitvoerende amptenaar, dr. Jürgen Schrempp, gaan staan het. 'n Verslag wat in Maart deur die Organisasie vir Ekonomiese Samewerking en Ontwikkeling (OESO) uitgereik is, het Duitsland en ander Wes-Europese lande gemaan dat arbeidshervorming nodig is om hulle in staat te stel om globale mededinging die hoof te bied. Die Duitse kanselier, mnr. Gerhard Schröder, het verlede jaar probeer om met hervorming te begin, maar sy pogings het sterk teenstand gekry. Sy party het onlangs 'n setel wat voorheen as heeltemal veilig beskou is, in 'n plaaslike verkiesing verloor. Hy het daarna 'n mosie van vertroue verloor en dit lyk of pres. Horst Köhler 'n vervroegde verkiesing in September sal toelaat. Peilings toon dat die meer konserwatiewe Christelike Demokratiese Opposisie (CDU) die verkiesing kan wen. Dié party se leier, me. Angela Merkel, is bekend om haar bewondering van die markverwante hervormings in Brittanje wat me. Margaret Thatcher begin het en wat die huidige Arbeidersregering van mnr. Tony Blair voortsit. Dalk moet Suid-Afrika kennis neem van die feit dat Thatcher Brittanje ook van sy eie vorm van "mitbestimmung" gered het en dat Brittanje se ekonomiese groeikoers (tans 2,7%) en werkloosheidskoers (tans 4,7%) reeds jare lank beter as dié van Duitsland is. Merkel het tot nou toe nie veel besonderhede van haar arbeidsbeleid gegee nie, maar haar ondersteuners sê sy kan nog 'n Margaret Thatcher word. Die Volkswagen-skandaal pas haar perfek. Dit het die vakbonde verdeel en dit het gewone kiesers, insluitende gewone vakbondlede, 'n skokkende insig gegee in die mate waarin die beleid van mede-besluitneming tot grootskaalse korrupsie gelei het. Dit bied ook steun vir die siening dat sommige uitvoerende hoofde van maatskappye 'n vakbond-vriendelike beleid volg om hulle eie dienskontrakte te verleng, al verswak die beleid die maatskappy se prestasie. Dit kan alles momentum gee aan die neiging, veral in Oos-Duitsland, waar werkers nou langer as die 35 uur-werkweek werk om hulle werk te behou. 'n Toespraak deur Blair verlede maand voor die Europese parlement, voordat hy sy termyn as president van die EU begin het, en die toejuiging waarmee dit ontvang is, kan Merkel moed gee. Hy het gepraat van die noodsaaklikheid van verandering "om ons vermoë om mee te ding, te verbeter". "China en Indië sal binne 'n paar dekades die grootste ekonmieë ter wêreld wees," het hy gesê. "Elkeen het drie keer die bevolking van die Europese Unie. "Ons in Europa moet met mekaar saamwerk om sterk genoeg te word om ons plek in die wêreld te behou," sê Blair.
'Dronk' Skerpioen 'wou skiet vir drank'
Pretoria 'n Werknemer van die Skerpioene wat glo in sy dronkenskap sy rewolwer op mense gerig en gedreig het om hulle "vrek" te skiet as hulle nie vir hom drank ingooi nie moet nou in die hof pa staan vir sy beweerde dade. Mnr. Gerhardus Dirk (Gerrie) Kotzé (44) van Kameeldrif is gedagvaar om volgende maand in Pretoria-Noord se landdroshof te verskyn op 'n aanklag dat hy 'n vuurwapen onder die invloed van alkohol gehanteer het en twee aanklagte van die rig van 'n vuurwapen. Kotzé is 'n instandhoudingsbeampte by die direktoraat van spesiale operasies van die nasionale vervolgingsgesag. Hy het op 29 Oktober verlede jaar saam met 'n vriend by die huis van mnr. Jan Hendrik Kilian en sy vrou, Vickie, opgedaag en hom as 'n lid van die Skerpioene voorgestel. In 'n stadium het Kilian die geselskap verlaat om mense op sy kleinhoewe weg te help wat by hom 'n bok wou koop. Terwyl Kilian weg was, het Kotzé na bewering sy vrou 'n "bitch" en 'n "teef" genoem en gedreig om haar "f***n kop van haar lyf af te blaas". Hy het glo kort tevore elders op die kleinhoewe skote geskiet. Die Kilians het gevrees vir die veiligheid van hul kinders, wat op die kleinhoewe gespeel het. Kotzé was glo aggressief en het na bewering herhaaldelik aan die egpaar gesê hy gaan hulle "in julle moer in skiet". Hy het drank van Kilian geëis. Kilian het vir Kotzé drankies aangedra terwyl die rewolwer glo op hom en sy vrou gerig was. Kotzé het na bewering al hoe dronker geword omdat Kilian die drankies al hoe sterker gegooi het. Die vuurwapen het later glo ongemerk uit Kotzé se hand geglip nadat hy vorentoe gesit het. Kilian beweer hy het dit ongesiens onder Kotzé se stoel ingeskop terwyl hy hom nog 'n drankie gegee het. Kilian het die polisie ontbied en Kotzé is in hegtenis geneem nadat hy sy bewussyn verloor het. Die saak is vroeër teruggetrek omdat die dossier nie by die hof was nie. Die staat het die afgelope week besluit Kotzé moet wel vervolg word en hom gedagvaar om in die hof te verskyn.
'Ek is so jammer . . .'
26/07/2005 JOHANNESBURG. - "Moenie aan hom vat nie!" het 'n gebroke mev. Sharon Matthews gister gegil toe die moordenaar van haar dogter, Leigh (21), sy huilende pa ná sy skuldigbevinding aan die hand gegryp het.
"Ek is so jammer . . . Ek is so jammer," het 'n bewoë Donovan Moodley (25) in die stampvol hof aan mev. Matthews geprewel voordat hy gesluk het aan 'n desperate "Asseblief!Asseblief!" en sy kop op sy arms laat sak het.
Die verpletterde mev. Matthews het hom egter net die woord "bastard!" toegesnou.
Sy het haar kop vroeër heen en weer geskud en haar hand oor haar mond geslaan toe Moodley by monde van sy regsverteenwoordiger in die Johannesburgse hooggeregshof gesê het hy wou Leigh se ring, 'n geskenk van haar gesin vir haar 21ste verjaarsdag, en 'n anonieme brief voor sy inhegtenisneming aan haar ouers stuur om te verduidelik "wat die omstandighede was wat tot haar dood gelei het".
Hy het kort tevore in 'n skor stem en met 'n geboë hoof skuld beken op aanklagte van moord, ontvoering en afpersing en in 'n verklaring erken hy het Leigh bloot vir 'n losprys ontvoer, maar besluit om haar te vermoor omdat hy "nie geweet het wat om met haar te doen of hoe om haar te laat gaan sonder om gevang te word nie".
"Nadat ek die R50 000 van mnr. Matthews ontvang het, het ek met die oorledene, wat nog (in my kattebak) vasgebind was, rondgery. Nadat ek dit vir nogal 'n rukkie gedoen het, het ek (steeds) nie geweet wat om met haar te doen nie.
"Ek was bang dat daar padversperrings gaan wees en het teruggery na 'n afgeleë plek waar ek (en Leigh) vroeër die dag was. Toe ons by Walkerville kom, het ek besef ek het geen ander keuse nie as om haar dood te maak."
Die sowat 150 mense in hof 2A het na hul asem gesnak en mev. Matthews het hardop begin snik toe Moodley vertel het hoe hy die naakte Leigh in die agterkop geskiet het nadat hy aan haar gesê het sy moet haar klere uittrek en sy omgedraai het om 'n kombers om haar skouers te gooi.
"Nadat ek haar in die kop geskiet het, het ek haar liggaam in die bosse ingetrek, waar ek nog drie skote geskiet het om seker te maak sy is dood. Een van dié skote het haar in die nek getref en die ander twee in die bors," het Moodley gesê.
"Ek het haar nie op die ingewing van die oomblik geskiet nie, maar (dit vooraf) besluit en beplan om haar te vermoor."
Moodley het in sy verklaring erken hy het Leigh nie voor die ontvoering geken nie, maar besluit om haar op 6 Julie verlede jaar van die Bond- universiteit in Sandton te ontvoer "omdat daar (op die betrokke oomblik) geen ander mense naby haar was nie".
Hy het voor Julie 2004 "begin speel met die idee om een van die studente vir 'n groot losprys te ontvoer" omdat hy "onder die indruk was dat die meerderheid studente aan die universiteit uit gegoede families kom".
Toe Leigh egter ná haar ontvoering aan hom gesê het "haar ouers is nie so welgesteld nie", het hy ingestem om die losprys van R300 000 na R50 000 te verminder omdat mnr. Matthews net dít kon bymekaarkry.
Me. Karen Matthews, Leigh se ouer suster wat tussen haar ouers gesit het, het rukkend begin huil toe regter Joop Labuschagne Moodley skuldig bevind het op al drie aanklagte teen hom.
Kort daarna het Moodley se pa, mnr. Stephen Moodley, ook begin huil en aan sy seun gefluister:
"Ons is lief vir jou, seun, ons is lief vir jou."
En toe het die trane ook oor Moodley se wange begin loop.
07-26-2005, 02:57 AM
Bemiddeling begin by SAL, maar staking duur voort
26/07/2005 JOHANNESBURG. - Vakbonde en die topbestuur van die Suid-Afrikaanse Lugdiens (SAL) het gisteraand tot bemiddeling in hul loongeskil ingestem, maar die staking wat duisende passasiers so ver as Europa gestrand gelaat het, is nog nie verby nie.
Agt SAL-vliegtuie het gister op 'n "reddingstog" na Atlanta en Washington D.C. in die VSA, Zürich in Switserland, Frankfurt in Duitsland en Londen vertrek om gestrande passasiers huis toe te bring, het me. Sarah Uys, 'n woordvoerder, aan Rusana Philander gesê.
Ure lange onderhandelings tussen die lugdiens en die vervoerwerkersvakbonde Satawu en Uasa het intussen gister weer misluk.
Die vakbonde eis 8%-verhogings en SAL bied 5% met enkele byvoordele aan.
SAL het egter in 'n verklaring gesê alle partye het ingestem dat die Kommissie vir Versoening, Bemiddeling en Arbitrasie (KVBA) ingryp in die dispuut wat die lugdiens volgens ingeligte bronne teen Sondag reeds meer as R100 miljoen gekos het.
Die vakbond Uasa het dit gisteraand in 'n verklaring bevestig.
Die vergadering sal waarskynlik om 14:00 vandag by die KVBA begin.
Hoewel SAL-toonbanke by lughawens landwyd gister al hoe stiller was soos passasiers uit onsekerheid nie meer opdaag nie, was ander lugdienste druk besig.
Nationwide en British Airways/Comair het sedert Vrydagoggend amper 50 bykomende vlugte ingestel om aan 'n reuse-behoefte vir binnelands vlugte te voldoen.
Volgens mnr. Stuart Cochrane van BA/Comair het die lugdiens sedert die naweek 34 ekstra vlugte geskeduleer en was daar 'n "reuse-toename" in besprekings vir die volgende tien dae.
"Ons fone hou nie op met lui nie." Daar is egter geen kans dat BA kan help om SAL-passasiers in die Britse hoofstad te gaan haal nie, want vlugte is reeds "baie vol".
Die lugdiens Nationwide het 'n Boeing 767, wat normaalweg op sy roete tussen Johannesburg en Londen diens doen, nou ook op vlugte na Kaapstad ingespan.
"Dis 'n baie moeilike tyd, maar ek reken baie mense word só aan Nationwide blootgestel," het mnr. Rodger Whittle, kommersiële bestuurder, gesê.
07-26-2005, 03:05 AM
Reservis glo betrokke in voorval van rassisme en padwoede
26/07/2005 OOS-LONDEN. - 'n Reservis-inspekteur van die polisie hier het na bewering in 'n vermeende padwoede-aanval 'n motoris met sy vuurwapen gedreig en rassistiese skelwoorde teenoor die man gebruik.
Volgens mnr. Zane Mohammed (25) het die reservis hom 'n "swartgat koelie" genoem en glo sy 9 mm-pistool teen Mohammed se kop gedruk en gedreig om hom te skiet.
Mohammed, wat vir 'n versekeringsmaatskappy werk, was Sondagmiddag omstreeks 13:00 alleen in sy rooi Gholf op pad om sy meisie in Quigney op te laai nadat hy by sy familie in Vergenoeg gekuier het.
"Ek het in Amalinda-hoofweg afgery gekom en gesien 'n groen Isuzu-bakkie wil indraai.
"Omdat ek vinnig gery het - tussen 100 en 110 km/h - het ek my ligte geflikker sodat hy nie voor my indraai nie," het Mohammed gesê.
Volgens hom is die spoedgrens op die pad 120 km/h. Die reservis, wat in die bakkie gery het, het hom glo vererg en voorgegee dat hy wél gaan afdraai.
"Ek het so groot geskrik dat ek amper in die verkeerslig vasgery het. Ek het agter die bakkie aangery en vir hom gewys om van die pad af te trek omdat ek met hom wou praat," het Mohammed gesê.
Volgens Mohammed het die reservis uit sy bakkie geklim en hom teen sy kar vasgedruk, met sy vuurwapen teen Mohammed se kop gedruk en rassistiese skelwoorde teenoor hom gebruik.
"Die reservis het weggeloop toe 'n ooggetuie naderstap om te kom kyk wat aangaan, maar weer omgedraai toe ek 'n foto van sy registrasienommer met my selfoon wou neem.
"Hy het die foon uit my hande geklap," het Mohammed gesê.
Volgens hom het die ooggetuie die reservis se registrasienommer neergeskryf en Mohammed is hierna reguit na die Cambridge-polisiekantoor toe om 'n saak teen die man aanhangig te maak. Die reservis het glo tydens die onderonsie sy polisie-identifikasiekaart aan Mohammed gewys.
Kapt. Mtati Tana, polisiewoordvoerder, het bevestig dat 'n saak oor die rig van 'n vuurwapen teen die reservis ondersoek word.
Volgens Tana is die vuurwapen wat na bewering in die vermeende padwoede-aanval gebruik is die reservis se persoonlike vuurwapen, aangesien hy Sondag van diens af was.
Die reservis, wat by navraag nie wou uitwei oor die voorval nie, het gesê hy het nie rassistiese aanmerkings teenoor Mohammed gemaak nie en hom ook nie met sy vuurwapen gedreig nie.
"My vrou, skoonsuster en my twee kinders was ook in die bakkie en dit is juis om hierdie rede dat ek besluit het om 'n saak van roekelose en nalatige bestuur teen mnr. Mohammed aanhangig te maak," het die reservis, wat nie sy naam wou gee nie, gesê.
Hy het dié saak gister aanhangig gemaak en ook vir Mohammed van aanranding beskuldig, aangesien hy glo sy vinger teen die reservis gedruk het.
Geld vir Zim maak SA medepligtig
Geld vir Robert Mugabe maak Suid-Afrika medepligtig aan menseregteskendings.
Dat Mugabe die vermetelheid het om Suid-Afrika vir geld te vra nadat hy sy land so te sê totaal verwoes het, gaan my verstand te bowe.
Wat selfs nog erger is, is dat ons regering dit oorweeg om te voldoen aan die "Hitler van Afrika" se versoek.
Besef die regering nie dat elke sent wat hy aan Mugabe leen eerstens nooit terugbetaal gaan word nie en tweedens sy barbaarse meseregteskendings subsideer?
Dis hoog tyd dat pres. Thabo Mbeki nou sy mond sal oopmaak en vir Mugabe vasvat.
Doen hy dit nie sal hy medepligtigheid moet aanvaar vir die terreur wat Mugabe in Zimbabwe pleeg (met Suid-Afrikaanse belastingbetalers se geld)!
Londen slaan terug!
30/07/2005 Al vier die verdagtes wat glo verantwoordelik was vir verlede week se mislukte selfmoordbomaanvalle in dié stad, is nou agter tralies ná 'n reeks dramatiese polisieklopjagte gister hier en in die Italiaanse hoofstad, Rome.
Twee van die vermeende aanvallers is gistermiddag in die weste van die stad aangekeer, net twee dae nadat 'n man in die Engelse stad Birmingham in hegtenis geneem is. Laat gistermiddag het dit bekend geword dat die vierde verdagte deur die Italiaanse polisie in Rome vasgetrek is.
Die polisie het drie mense in klopjagte in 'n woonstelblok in Dalgaro Gardens, Noord-Kensington, en die nabygeleë Tavistock Road, in Notting Hill, aangekeer.
Skokgrante is onder meer gegooi en omstanders kon hoor hoe die polisie oor 'n luidspreker aan ene "Muhammed" opdrag gee om uit 'n woonstel in Dalgaro Gardens te kom.
Skerpskutters het in die omgewing stelling ingeneem, terwyl mense in die gebied opdrag gegee is om binnenshuis te bly.
Dié gebied is net sowat 'n blok ver van die wêreldbekende Portobello Road-snuffelmark. Notting Hill is ook die tuiste van die rolprent met dieselfde naam waarin Julia Roberts en Hugh Grant die hoofrolle vertolk het.
Talle bekendes woon in dié omgewing.
Terwyl dié operasies in Notting Hill en Kensington-Noord aan die gang was, is twee vroue by die besige Liverpool Street-stasie vasgetrek. Hulle het volgens omstanders in 'n ry gestaan voordat hulle deur 'n groot getal polisiebeamptes genader en teen die grond vasgedruk is.
Dit is onbekend of hulle regstreeks by die mislukte aanvalle op drie moltreine en 'n bus betrokke was, maar 'n verdagte pakkie is volgens die polisie by hulle gevind.
Die polisie het deurentyd oor 'n luidspreker na die man in Dalgaro Road Gardens geroep en 'n beroep op hom gedoen om hom oor te gee.
"Wat is die moeilikheid? Hoekom kom jy nie uit nie. Trek uit jou klere. Kom uit die gebou uit. Verstaan jy?"
'n Man - wat vermoedelik verantwoordelik was vir die aanval by die Oval-moltreinstasie - is later in 'n wit forensiese pak uit die gebou gelei en in 'n polisiemotor weggeneem. Sy naam is onbekend.
Die derde verdagte wat in hegtenis geneem is, was glo verantwoordelik vir die mislukte aanval op bus 26 in die ooste van Londen. Hy is deur Sky-TV geïdentifiseer as Muktar Said Ibrahim.
Die vierde verdagte wat in Rome aangekeer is, ene Osman Hussain, was na bewering vermoedelik vir die mislukte aanval op die moltrein na Shepherd's Bush verantwoordelik. Die moontlikheid word ook steeds ondersoek dat 'n vyfde aanvaller koue voete gekry en in 'n parkie van sy plofstof afstand gedoen het.
Die man wat in Birmingham aangekeer is, is vroeër geïdentifiseer as Yasin Hassan Omar wat glo verantwoordelik was vir die mislukte aanval op 'n moltrein by die Warren Street-moltreinstasie.
Polisiebronne sê 'n deurbraak is gemaak nadat ondersoekbeamptes Woensdagaand drie vroue in die suide van Londen in hegtenis geneem het op aanklagte dat hulle verdagtes versteek het.
Forensiese kenners van die polisie het later die geboue in Notting Hill en Kensington-Noord binne gegaan om dit te deursoek.
. Intussen het die Britse departement van buitelandse sake, sowel as die metropolitaanse polisie, geweier om berigte in die Amerikaanse media te bevestig dat ene Haroon Rashid Aswat, 'n Britse burger van Indiese herkoms, in Zambië aangekeer is. Hy word as die "baasbrein"beskou.
Moordenaar se gedrag 'het niks verklap'
30/07/2005 JOHANNESBURG. - Me. Yeshika Singh was die persoon wat die naaste aan me. Leigh Matthews se selferkende moordenaar was, maar sy kon geen tekens sien dat Donovan Moodley se gedrag tydens die moord of daarna verander het nie.
Singh, wat tot onlangs nog aan Moodley verloof was, het gister haar swye oor haar geliefde verbreek toe sy openhartig met Talk Radio 702 gepraat het.
"Ek was só na aan Donovan, maar hy het geen tekens getoon dat iets verkeerds is of dat iets gebeur het nie. Alles het normaal gelyk."
In 'n bedeesde stem het sy 'n voorbereide verklaring voorgelees: "Dit was 'n lang en moeilike tyd. Ek dank God vir sy krag. Ek is geskok en was platgeslaan deur Donovan se skulderkenning. Dit was regtig moeilik vir my."
Singh en Moodley ken mekaar al 15 jaar lank en hulle is die afgelope agt jaar in 'n verhouding. Sy het gesê sy sal Moodley steeds bystaan. "Vriendskap en liefde kan nie oornag verdwyn nie. Ek glo hy het wel berou getoon en dat hy werklik jammer is. Tog kan ek sy misdade teen Leigh Matthews en haar gesin glad nie verskoon nie." Toe sy gevra is of haar verlowing verby is, het sy gesê: "Ek het nog nie daaroor gedink nie."
Sy het Moodley as iemand met baie medelye beskryf. "Dis regtig moeilik om die hele situasie te begryp. Hy het altyd baie gelag en was vol pret. Hy het daarvan gehou om met mense te kuier en vir hulle te sorg."
Haar ouer suster, Marishka Singh, het in dieselfde uitsending gesê sy het onregverdiglik onder skoot gekom omdat sy nie haar emosies openlik wys nie.